**Várady Antal**

*(Paszab, 1819. augusztus 2-Kolta, 1885. november 15.)*

Iskoláit Sárospatakon és Eperjesen végezte. Az 1840-es évek elején, Pesten volt jurátus. Ekkor került szoros barátságba Petőfivel, aki vidéki útjai során többször is nála lakott. 1845-ben ügyvédi irodát nyitott Pesten. Barátsága Petőfivel ezután is megmaradt. Egy időben közösen béreltek lakást. 1846-ban Petőfi verset is írt hozzá (Levél Várady Antalhoz). 1847-ben ő volt Petőfi egyik házassági tanúja.

1848-49-ben magas tisztségeket töltött be, s közben a Március Tizenötödike című lap közölte rendszeresen írásait. Ezért Világos után börtönbüntetést kapott. 1866-tól Koltán gazdálkodott, de az irodalommal ezután sem szakított. Különösen gyakran írt Petőfivel kapcsolatos emlékeiről (Magyar Politika, Fővárosi Lapok, A Hon).

Irodalom:

Baróti: A költő barátja. Vasárnapi Újság, 1885. december 20. Ferenczi Zoltán: Petőfi életrajza. Bp. 1896.

/Katona Béla: Szabolcs-Szatmár-Bereg irodalmi topográfiája, II. Ajaktól Zsurkig Nyíregyháza : Jósa Múz. 1996./